Grootraad Makedaan en die bobbejaantrop van Donkerberg - Protea Boekhuis
Grootraad Makedaan en die bobbejaantrop van Donkerberg
Grootraad Makedaan, welsprekende en gevierde leier van die Donkerberg-trop, draai weer eens die gehoor om sy pinkie met sy charismatiese toespraak. Almal is in vervoering … dis nou almal behalwe Karos en Plato. Hulle is bekommerd. Dinge is nie meer wat dit was nie. In plaas daarvan om gesonde bessies en veldvrugte te eet, spandeer die trop etenstye op die asgate om lekkernye en skatte te soek. Saans wanneer elke regdenkende bobbejaan op ’n veilige plek wil wees om te slaap, moet die trop by die lapa gaan kuier waar die leierskap die voorbokke is wat wyn- en bierdrink betref.
En dan word daar ’n verkiesing aangekondig. Die kiesers moet bepaal wie die trop moet lei: arme Karos met sy outydse idees of die magtige Grootraad met die baie medaljes. Dis ’n verkiesing waarin daar net een uitslag kan wees … of hoe?
Marius Ackermann (BA, LLB en LLD) was 'n regsadviseur vir presidente P.W. Botha en F.W. de Klerk en later ook vir die Nasionale Intelligensie. Sedert 2000 praktiseer hy weer as ?n advokaat in Pretoria. Van sy kortverhale en sketse verskyn in Rooi Rose en Huisgenoot en twee van sy radiodramas word op RSG uitgesaai. Hy is beskikbaar vir onderhoude.